AARHUS: Står det til Bünyamin Simsek (V), rådmand for Teknik og Miljø, så har Elisabeth Toubros skulptur, Torvenes Brøndsløjfe - også kendt som Vanddragen - ingen fremtid på Store Torv.

- Jeg synes, at den skæmmer. Desuden begrænser den muligheden for at skabe forandringer på Store Torv og Lille Torv, siger Bünyamin Simsek.

Han har sat sin forvaltning til at regne på prisen på en flytning af den 19 meter lange og 3,7 meter høje skulptur.

- Det kommer til at koste fem-seks millioner kroner at flytte den til en anden placering, siger Bünyamin Simsek.

Kommunen kan også vælge at tage "Vanddragen" ned og sætte den i depot.

Det vil koste et sted mellem 1 og 1,5 millioner kroner.

- Og vi står i forvejen overfor en udgift i samme størrelsesorden til renovering af skulpturen. Dyser og pumper virker ikke, så den fungerer slet ikke som vandkunst, siger Bünyamin Simsek.